Ragnhild Aslaug Sollund

Ragnhild Aslaug Sollund (født 18. februar 1959 i Bærum) er en norsk kriminolog, forfatter og samfunnsforsker som er professor ved Universitetet i Oslo.  
Sollund er utdannet kriminolog ved Universitetet i Oslo. 
Sollund har jobbet som tolk i Norge og Nicaragua, som frivillig i flyktningeleiren Colomancagua i Honduras og som freelance journalist i radio og aviser. Hun avla doktorgrad ved Universitetet i Oslo, Institutt for kriminologi, etter å ha vært stipendiat ved Institutt for samfunnsforskning. Hun fullførte graden Cand.polit. i 1994 og leverte sin doktoravhandling Rammer, rom og mobilitet. Innvandrerkvinners arbeidsliv i 2003. Hun har vært forsker I på NOVA og har og ledet en rekke prosjekter, blant annet om flyktninger og innvandrerkvinners forhold på arbeidsmarkedet og politiets behandling av etniske minoriteter. Fra 2010 har hun vært ansatt som professor ved Institutt for kriminologi og rettssosiologi ved Det Juridiske Fakultet, Universitetet i Oslo. 
Hun er anerkjent internasjonalt som en av pionerene innen en retning av kriminologi: grønn kriminologi (om forholdet og samspillet mellom natur og samfunn i et økologisk-globalt perspektiv). Innen feltet er man særlig opptatt av hvordan ødeleggende inngrep i naturen fører til skader på miljø og klima, hvordan mennesker og andre dyr rammes av slike skader, og hvordan dyr misbrukes og utnyttes i dag.


== Virke ==
Fra 2019 har Sollund ledet forskningsprosjektet «Strafferett og utrydningstruede dyrs rettigheter i antropocen, menneskets tidsalder» (CRIMEANTHROP). Hun har vært gjesteforeleser ved Det juridiske fakultet, Universitetet i Havanna og ved Universidad Autónoma de Tamaulipas (Mexico). Hun var partner i forskningsprosjektet EFFACE – a research project on environmental crime, og har vært involvert i annen forskning på oppdrag av Europaparlamentet som omfatter Wildlife crime.  
Sollund er også forfatter av flere sakprosabøker. Den siste utgivelsen Bare et dyr? ble innkjøpt av Kulturrådets innkjøpsordning for norsk sakprosa i 2021 og er oversatt til spansk. Sollund har engasjert seg i offentligheten, særlig for flyktningkvinner og innvandreres rettigheter og mot diskriminering, samt i de senere år for dyrs rettigheter og kampen mot artsutryddelse. Hun har skrevet en rekke kronikker om norsk og internasjonal rovdyrpolitikk.  


== Forskning og engasjement ==
Sollund har publisert innenfor grønn kriminologi det siste tiåret med et særlig fokus på handelen med truede dyrearter i Norge, Colombia og Brasil og forvaltning av utrydningstruede rovdyr i Norge. Hennes forskning er publisert på flere språk som engelsk, spansk, portugisisk og kinesisk.


== Utmerkelser ==
Sollund fikk i 2021 The Lifetime Achievement Award fra The American Society of Criminology, Division of Critical Criminology and Social Justice. Andre utmerkelser er Choice Outstanding Academic Title for boken Green harms and crimes. Critical criminology in a changing world og Energy Globe Award, Norway, for forskning på ulovlig handel med truede dyrearter (2015).


== Bibliografi (utvalg) ==
1999: Kan vold forklares? En undersøkelse av voldsdømte menn med flyktningebakgrunn. Spartacus Forlag.
2004: Rammer, rom og mobilitet. Innvandrerkvinners arbeidsliv. Unipax.
2007: Tatt for en annen: en feltstudie av relasjonen mellom etniske minoriteter og politiet. Gyldendal akademisk.
2012: Transnational migration, gender and rights. Emerald Group Publishing Limited.
2012: Eco-global Crimes: Contemporary problems and Future Challenges. London: Ashgate. (med Rune Ellefsen og Guri Larsen (red)).
2013: Hvem er villest i landet her? Råskap mot dyr og natur i antropocen, menneskets tidsalder. Scandinavian Academic Press.  (med Guri Larsen & Morten Tønnesen (red.)).
2015: Green Harms and Crimes. Critical Criminology in a Changing World. Palgrave Macmillan.
2016: Fighting Environmental Crime in Europe and Beyond. The Role of the EU and Its Member States, London: Palgrave (med Christoph Stefes og  Anna Rita Germani (red.)).
2019: The crimes of wildlife trafficking. Issues of justice, legality and morality. Routledge.
2021: Bare et dyr? Solum bokvennen.
2022: Introdução à criminologia verde – Introduksjon til grønn kriminologi. Sao Paulo: Tirant lo Blanch Brasil. (med M.D. Budó, D. R. Goyes, A. Brisman, L. Natali (red.)).Sollund har publisert bredt i internasjonale tidsskrifter og antologier på flere språk.


== Referanser ==


== Eksterne lenker ==
Personalside ved UiO